[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 14.7.2006

COM(2006) 387 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΣΥΜΒΟΥΛΙΟ ΚΑΙ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

Εκθέσεις των κρατών μελών σχετικά με σοβαρές παραβάσεις των κανόνων της Κοινής Αλιευτικής Πολιτικής το 2004

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΣΥΜΒΟΥΛΙΟ ΚΑΙ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

Εκθέσεις των κρατών μελών σχετικά με σοβαρές παραβάσεις των κανόνων της Κοινής Αλιευτικής Πολιτικής το 2004

1. Εισαγωγή

Για να βελτιωθεί το επίπεδο της διαφάνειας σχετικά με τον τρόπο με τον οποίο τα κράτη μέλη ανταποκρίνονται στις υποχρεώσεις τους όσον αφορά την επιβολή της εφαρμογής των κοινοτικών κανόνων, με τον κανονισμό (ΕΚ) αριθ. 1447/1999 του Συμβουλίου[1] θεσπίστηκε η υποχρέωση των κρατών μελών να υποβάλλουν ετήσιες εκθέσεις στην Επιτροπή σχετικά τον αριθμό των «σοβαρών» παραβάσεων που εντοπίστηκαν και των κυρώσεων που επιβλήθηκαν. Για τον σκοπό αυτό, ο εν λόγω κανονισμός προβλέπει 19 τύπους παραβάσεων των κοινοτικών κανόνων που θεωρούνται ως ιδιαίτερα σοβαρές. Τα κράτη μέλη υποχρεούνται να εξασφαλίσουν τη λήψη κατάλληλων μέτρων κατά του φυσικού ή νομικού προσώπου που παραβαίνει τους κανόνες της Κοινής Αλιευτικής Πολιτικής[2].Οι παραβάσεις που περιλαμβάνονται στον κατάλογο αφορούν τις σημαντικότερες υποχρεώσεις που επιβάλλονται από τους κοινοτικούς κανόνες όσον αφορά τη διατήρηση των αποθεμάτων, την παρακολούθηση και την εμπορία των προϊόντων αλιείας.

Η διαδικασία κοινοποίησης των απαιτούμενων πληροφοριών στην Επιτροπή καθορίζεται στον κανονισμό (ΕΚ) αριθ. 2740/1999 της Επιτροπής[3]. Τα δεδομένα που διαβιβάζονται ηλεκτρονικά επιτρέπουν τη σύγκριση μεταξύ των κρατών μελών όσον αφορά την αποτελεσματικότητα των αντίστοιχων συστημάτων επιβολής. Απώτερος στόχος του νομοθέτη είναι η προοδευτική επίτευξη ισότιμου ανταγωνισμού μεταξύ των αλιέων, οι οποίοι, ως εκ τούτου, θα μπορούν να έχουν μεγαλύτερη εμπιστοσύνη στις ελεγκτικές αρχές σε ολόκληρη την Κοινότητα και να τηρούν τους κοινοτικούς κανόνες για τη διατήρηση των αλιευτικών πόρων.

Η παρούσα ανακοίνωση αναφέρεται στις περιπτώσεις για τις οποίες σημειώθηκε σοβαρή παράβαση των κανόνων της ΚαλΠ, για τις οποίες ανοίχτηκε φάκελος το 2004. Η παρούσα είναι η πέμπτη ανακοίνωση σχετικά με το θέμα αυτό. Η Επιτροπή παρουσίασε τα σημαντικότερα δεδομένα για το 2000 στην ανακοίνωσή της με ημερομηνία 12 Νοεμβρίου 2001[4], για το 2001 στην ανακοίνωσή της με ημερομηνία 5 Δεκεμβρίου 2002[5], για το 2002 στην ανακοίνωσή της με ημερομηνία 15 Δεκεμβρίου 2003[6] και για το 2003 στην ανακοίνωσή της με ημερομηνία 20 Μαΐου 2005[7].

2. Εκθέσεις των κρατών μελών για το 2004

Στον κανονισμό αριθ. 2740/1999 του Συμβουλίου καθορίζονται λεπτομερείς κανόνες για τη διαβίβαση των δεδομένων σχετικά με τις περιπτώσεις σοβαρών παραβάσεων των κανόνων της Κοινής Αλιευτικής Πολιτικής. Τα δεδομένα διαβιβάζονται ηλεκτρονικά έτσι ώστε οι υπηρεσίες της Επιτροπής να είναι σε θέση να καταρτίσουν πίνακες οι οποίοι επισυνάπτονται στην ανακοίνωση. Οι εν λόγω πίνακες έχουν διαμορφωθεί έτσι ώστε να δείχνουν τα πιο ενδιαφέροντα χαρακτηριστικά που προκύπτουν από τις εκθέσεις των κρατών μελών.

Τα στοιχεία που παρουσιάζονται είναι εκείνα που υποβάλλονται από τα κράτη μέλη, στα οποία δίδεται η δυνατότητα να τα ελέγξουν πριν την οριστικοποίηση της ανακοίνωσης από την Επιτροπή.

Δεδομένου ότι η ερμηνεία των δεδομένων δεν είναι εύκολη λόγω του ότι αποτελούνται αποκλειστικά από σύνολα αριθμών, και ορισμένα στοιχεία μπορεί να είναι εν μέρει παραπλανητικά, η Επιτροπή κάλεσε τα κράτη μέλη να υποβάλλουν συμπληρωματικές πληροφορίες οι οποίες κρίθηκε ότι θα χρησίμευαν στην αποσαφήνιση της ανάλυσης των αριθμών.Τα σχόλια που υπέβαλαν τα κράτη μέλη ελήφθησαν υπόψη και υπάρχει ρητή αναφορά στις περιπτώσεις που αυτό κρίθηκε απαραίτητο.

3. Σοβαρές παραβάσεις σε σύγκριση με τον αριθμό των αλιευτικών σκαφών στα κράτη μέλη

Με στόχο την παρουσίαση ορισμένων ποσοτικών παραμέτρων, στον παρακάτω πίνακα περιλαμβάνεται ο αριθμός των σκαφών που εμφαίνονται στο Μητρώο των Αλιευτικών Σκαφών για κάθε κράτος μέλος την 1η Ιανουαρίου 2005, μαζί με τον συνολικό αριθμό των σοβαρών παραβάσεων που διαπιστώθηκαν και κοινοποιήθηκαν από τα κράτη μέλη (αποκλειστικά) για τα σκάφη που φέρουν τη σημαία τους. Με βάση τα δεδομένα που υποβλήθηκαν, δεν μπορεί να γίνει διαχωρισμός των παραβάσεων στις οποίες υπέπεσαν αλιείς ή επιχειρηματίες του αλιευτικού κλάδου εκτός των αλιέων. Συνεπώς ο αριθμός των σοβαρών παραβάσεων που αναφέρεται παρακάτω δεν αφορά αποκλειστικά αλιείς.

Κράτος μέλος | Αριθμός σκαφών | Σοβαρές παραβάσεις |

Βέλγιο | 123 | 32 |

Δανία | 3416 | 258 |

Γερμανία | 2163 | 87 |

Ελλάδα | 18723 | 1487 |

Εσθονία | 1050 | δ.υ. |

Ισπανία | 14053 | 3813 |

Γαλλία· | 7884 | 492 |

Ιρλανδία | 1431 | 50 |

Ιταλία | 14923 | 3398 |

Κύπρος | 897 | 5 |

Λετονία | 942 | 175 |

Λιθουανία | 303 | δ.υ. |

Μάλτα | 2133 | δ.υ. |

Κάτω Χώρες | 862 | 141 |

Πολωνία | 1248 | 73 |

Πορτογαλία | 10082 | 1729 |

Σλοβενία | 148 | δ.υ. |

Φινλανδία | 3394 | 5 |

Σουηδία | 1598 | 94 |

Ηνωμένο Βασίλειο | 7034 | 76 |

4. Αριθμός παραβάσεων που διαπιστώθηκΑΝ σε σχέση με τον αριθμό των επιθεωρήσεων που πραγματοποίησαν τα κράτη μέλη

Για να συγκριθούν τα δεδομένα που υπέβαλαν τα κράτη μέλη, ενδείκνυται η αξιολόγηση του αριθμού των παραβάσεων που διαπιστώθηκαν κατά τη διάρκεια μιας χρονικής περιόδου σε σχέση με τον αριθμό των επιθεωρήσεων που πραγματοποίησαν οι ελεγκτικές αρχές κατά την ίδια χρονική περίοδο. Δυστυχώς, τα κράτη μέλη δεν υπέβαλαν στην Επιτροπή αρκετά στοιχεία με βάση τα οποία να μπορεί η Επιτροπή να καταρτίσει ιδιαίτερο πίνακα. Επιπλέον, ο ορισμός της «επιθεώρησης» μπορεί να διαφέρει μεταξύ των κρατών μελών, έτσι που να μην μπορεί να εξασφαλιστεί η ομοιογένεια των δεδομένων.

Ορισμένα κράτη μέλη υπέβαλαν στην Επιτροπή τον αριθμό των επιθεωρήσεων που πραγματοποίησαν κατά τη διάρκεια του 2004. Οι σημαντικές διαφορές μεταξύ των στοιχείων των κρατών μελών δημιουργούν αμφιβολίες για την ορθότητα ορισμένων αριθμών: για παράδειγμα, ο λόγος των παραβάσεων που εντοπίστηκαν ως προς τον αριθμό των επιθεωρήσεων που έγιναν είναι 2% για την Πολωνία, ενώ για την Ισπανία είναι 6%, για την Κύπρο 12% και για την Ελλάδα 65%.

5. Παραβάσεις που διαπιστώθηκαν στο πλαίσιο περιφερειακών οργανωσεων αλιείας (ΠΟΑ)

Αρκετές ΠΟΑ έχουν συγκροτήσει ή βρίσκονται στο στάδιο της υιοθέτησης προγραμμάτων ελέγχου που προβλέπουν την καταγραφή των παραβάσεων. Τέτοια προγράμματα υπάρχουν στο πλαίσιο της Οργάνωσης Αλιείας Νοτιοανατολικού Ατλαντικού (NAFO), της Οργάνωσης Αλιείας Βορειοανατολικού Ατλαντικού (NEAFC) και της Διεθνούς Επιτροπής για τη Διατήρηση των Θυννοειδών του Ατλαντικού (ICCAT).

Υποτίθεται ότι κάθε «σοβαρή» παράβαση των κανόνων της ΚαλΠ, στις οποίες υποπίπτουν σκάφη τα οποία αναπτύσσουν δραστηριότητες στο πλαίσιο των ΠΟΑ που αναφέρονται παραπάνω, καταγράφονται στις περιπτώσεις που κοινοποιούνται στην Επιτροπή για τους σκοπούς της παρούσας ανακοίνωσης.

Υπενθυμίζεται εδώ ότι η Ευρωπαϊκή Κοινότητα υποβάλλει ετήσια έκθεση στις εν λόγω οργανώσεις σχετικά με τις παραβάσεις που διαπιστώνονται και κοινοποιούνται στις υπηρεσίες της Επιτροπής από τις εθνικές αρχές ελέγχου. Εντούτοις, δεν είναι δυνατή η σύγκριση των δεδομένων που διαβιβάζονται στις ΠΟΑ με εκείνα που περιέχονται στα παραρτήματα της παρούσας ανακοίνωσης δεδομένου ότι οι τύποι των παραβάσεων δεν είναι ταυτόσημοι.

Στο πλαίσιο των ΠΟΑ, φαίνεται ότι το 2004 δεν εντοπίστηκαν στην περιοχή της NEAFC προφανείς παραβάσεις (δηλ. υποτιθέμενες) όσον αφορά κοινοτικά σκάφη. Όσον αφορά τη NAFO, κοινοποιήθηκαν από άλλα συμβαλλόμενα μέρη 18 προφανείς παραβάσεις από κοινοτικά σκάφη, παρόλο που ο αριθμός αυτός αποτελεί ακόμη αντικείμενο επιβεβαίωσης από τη NAFO.

6. Παρατηρήσεις σχετικά με τις εκθέσεις που υπέβαλαν τα κράτη μέλη

Ο συνολικός αριθμός των περιπτώσεων που ανέφεραν τα κράτη μέλη ανέρχεται σε 9.660 . Διαπιστώθηκαν παραβάσεις για κάθε τύπο παράβασης που περιλαμβάνεται στον κατάλογο του κανονισμού (ΕΚ) αριθ. 1447/1999 του Συμβουλίου. Συνεπώς, ο αριθμός είναι ελαφρώς μεγαλύτερος από ό,τι το 2003 (ο αριθμός των παραβάσεων που διαπιστώθηκαν κατά τα προηγούμενα έτη ήταν 7.298 το 2000, 8.139 το 2001, 6.756 το 2002 και 9.502 το 2003), αλλά ο αριθμός των κρατών μελών με συμφέροντα στον κλάδο της θαλάσσιας αλιείας αυξήθηκε εντωμεταξύ κατά επτά. Στην πραγματικότητα, ο αριθμός των σοβαρών παραβάσεων που διαπιστώθηκαν από τα κράτη μέλη τα οποία προσχώρησαν το 2004 αντιπροσωπεύει μόλις το 2,7% του συνόλου (258 περιπτώσεις αναφέρθηκαν από την Κύπρο, την Εσθονία, την Λετονία και την Πολωνία).

Όπως υπογραμμίστηκε ήδη στις προηγούμενες ανακοινώσεις, ο αριθμός των παραβάσεων που διαπιστώθηκε, μπορεί να περιλαμβάνει παραβάσεις που συνδέονται με δραστηριότητες στα εσωτερικά ύδατα ή για λόγους ψυχαγωγίας. Αυτό ισχύει για τα στοιχεία που διαβίβασε η Ισπανία.

Το 79,6% των παραβάσεων διαπιστώθηκε από την Ισπανία, την Ιταλία και την Πορτογαλία. Οι χώρες αυτές είναι επίσης εκείνες που διαθέτουν το μεγαλύτερο αριθμό σκαφών. Το 22% των περιπτώσεων αφορά παράνομη αλιεία, ενώ η αποθήκευση, η μεταποίηση και η διάθεση για πώληση και μεταφορά αλιευτικών προϊόντων που δεν τηρούν τις ισχύουσες προδιαγραφές εμπορίας καταλαμβάνει τη δεύτερη θέση (19%). Η αλιεία χωρίς άδεια καταλαμβάνει την τρίτη θέση (14%). Τα ποσοστά αυτά είναι παρόμοια με εκείνα του 2003 και είναι γεγονός ότι οι περισσότερες παραβάσεις που διαπιστώθηκαν από το 2000 και μετά αφορούν αυτούς τους τρεις τύπους παραβάσεων, ενώ πολύ λίγες περιπτώσεις (λιγότερες από 10%) αφορούν άλλους τύπους σοβαρών παραβάσεων των κανόνων της ΚΑλΠ. Για παράδειγμα, προκαλεί έκπληξη το γεγονός ότι οι αθέμιτες παρεμβάσεις στο σύστημα δορυφορικού εντοπισμού των σκάφων αντιστοιχούσαν σε μόνο 60 περιπτώσεις το 2004 σε ολόκληρη την Ευρωπαϊκή Κοινότητα.

Το 82% των διαδικασιών παράβασης περατώθηκε με την επιβολή προστίμου. Στη Γερμανία, την Εσθονία, το Ηνωμένο Βασίλειο, την Ισπανία, την Κύπρο την Λετονία και την Πολωνία επιβλήθησαν κυρώσεις στο 100% των παραβάσεων. Στην Ιταλία επιβλήθησαν επίσης κυρώσεις σε ποσοστό μεγαλύτερο του 90% των παραβάσεων. Στη Σουηδία, εντούτοις, επιβλήθησαν κυρώσεις μόνο στο 17% των παραβάσεων. Η Φινλανδία δεν δήλωσε την επιβολή κυρώσεων. Και αυτά τα δεδομένα πρέπει επίσης να αντιμετωπιστούν με επιφύλαξη, δεδομένου ότι δεν αποκλείεται τα κράτη μέλη να συμπεριέλαβαν περιπτώσεις για τις οποίες οι σχετικές διαδικασίες κινήθηκαν κατά τη διάρκεια προηγούμενων ετών και οι οποίες ολοκληρώθηκαν μόλις το 2004. Μπορεί επίσης να κατέγραψαν μόνο περιπτώσεις για τις οποίες οι διαδικασίες κινήθηκαν και ολοκληρώθηκαν το 2004.

Από τη σύγκριση των προστίμων που επιβλήθηκαν στους παραβάτες, προκύπτουν έντονες διαφορές μεταξύ των κρατών μελών για τον ίδιο τύπο παράβασης. Παραδείγματος χάριν:

- για τη χρήση ή τη διατήρηση επί του σκάφους απαγορευμένων αλιευτικών εργαλείων, το μέσο πρόστιμο ήταν 108 ευρώ σε ένα κράτος μέλος και 15.000 ευρώ σε ένα άλλο, παρόλο που αναφέρθηκε μόνο μία περίπτωση.

- για την παράνομη αλιεία, το μέσο πρόστιμο ήταν 58 ευρώ σε ένα κράτος μέλος αλλά ανήλθε στα 13.788 ευρώ σε ένα άλλο.

- για την αλιεία με στόχο είδη που υπόκεινται σε απαγόρευση, το μέσο πρόστιμο ήταν 10 ευρώ σε ένα κράτος μέλος και 3.334 ευρώ σε ένα άλλο.

- για την παραποίηση στοιχείων στα έγγραφα ελέγχου, το μέσο πρόστιμο ήταν 48 ευρώ σε ένα κράτος μέλος και 18.900 ευρώ σε ένα άλλο.

Προφανώς, ο μέσος όρος πρέπει επίσης να συγκριθεί και με τον αριθμό του συγκεκριμένου τύπου παραβάσεων που σημειώθηκαν και με τη σοβαρότητα κάθε περίπτωσης χωριστά. Επιπλέον, μερικά από τα πρόστιμα που αναφέρθηκαν, μπορεί να περιλαμβάνουν την αξία των κατασχεθέντων αλιευμάτων και άλλα όχι, πράγμα που σημαίνει ότι οι συγκρίσεις μεταξύ των προστίμων των διαφόρων κρατών μελών δεν είναι αντικειμενικές. Ο κανονισμός (ΕΚ) αριθ. 1447/1999 δεν περιλαμβάνει κατάταξη των 19 τύπων παραβάσεων όσον αφορά τη σοβαρότητά τους.

Γενικά, το μέσο πρόστιμο που επέβαλε κάθε κράτος μέλος κυμαίνεται από 48 ως 13.099 ευρώ και το μέσο πρόστιμο που επιβλήθηκε σε ολόκληρη την ΕΕ για περιπτώσεις που κατέληξαν στην επιβολή προστίμου κατά το 2004 ανήλθε σε 2.272 ευρώ. Το πρόστιμο αυτό είναι μικρότερο από το ήμισυ του μέσου προστίμου που επιβλήθηκε το 2003 (4.664 ευρώ) Αυτή η τάση μείωσης δεν αποτελεί θετικό σημάδι. Οι αριθμοί που σχετίζονται με το ποσό του προστίμου που επιβλήθηκε σε επιχειρήσεις του κλάδου της αλιείας της ΕΕ σε σχέση με την αξία των αλιευτικών προϊόντων που εκφορτώθηκαν (βλέπε παράρτημα VIII) οδηγούν στο συμπέρασμα ότι τα ποσά των επιβληθέντων προστίμων μειώθηκαν σε σύγκριση με το 2003. Τα υψηλά πρόστιμα που επιβλήθηκαν σε περιορισμένο αριθμό περιπτώσεων (μέχρι 120.000 ευρώ) αποδεικνύουν απλά και μόνον ότι τα κράτη μέλη είναι στις περισσότερες περιπτώσεις υπερβολικά επιεική.

Κατά την αξιολόγηση του αριθμού των κυρώσεων που επιβλήθηκαν, πρέπει να ληφθούν υπόψη δύο σημαντικές πλευρές: κατ’ αρχάς, το ποσό που καταγράφεται μπορεί να περιλαμβάνει ή όχι την αξία των αλιευμάτων ή και των εργαλείων που κατασχέθηκαν ως συμπληρωματική κύρωση. Δεδομένου ότι η αξία των αλιευμάτων μπορεί εύκολα να ξεπεράσει το πρόστιμο, ο μέσος όρος μπορεί να επηρεαστεί σημαντικά. Οι υπηρεσίες της Επιτροπής δεν είναι σε θέση να εξακριβώσουν κατά πόσο η αξία των αλιευμάτων και των εργαλείων ελήφθη υπόψη, εκτός και αν τα κράτη μέλη δώσουν λεπτομέρειες.

Επιπλέον, στις περιπτώσεις παράβασης που τιμωρείται με ανάκληση της άδειας αλιείας ή απαγόρευση εξάσκησης επαγγελματικής δραστηριότητας, δεν υπάρχει δυνατότητα εκτίμησης και, κατά συνέπεια, καταγραφής του διαφυγόντος κέρδους του επιχειρηματία που υποχρεώθηκε να διακόψει την επαγγελματική του δραστηριότητα. Οι ζημίες μπορεί να είναι σημαντικές, αλλά δεν μπορούν να ληφθούν υπόψη.

Από τους πίνακες προκύπτει επίσης ότι σε 3.203 περιπτώσεις επιβλήθηκε κατάσχεση αλιευμάτων ή εργαλείων. Διαπιστώθηκε σημαντική αύξηση, η οποία, από τις 444 κατασχέσεις το 2000, έφθασε στις 4.720 κατασχέσεις το 2003. Το 2004, ο αριθμός των κατασχέσεων μειώθηκε. Η Ελλάδα, η Ιταλία, η Πορτογαλία και το Ηνωμένο Βασίλειο είναι τα κράτη μέλη που ανέφεραν την εφαρμογή του εν λόγω μέτρου σε σημαντικό αριθμό περιπτώσεων. Παράλληλα, η Γερμανία, η Εσθονία, η Ισπανία, η Φινλανδία, η Κύπρος, η Λετονία και η Πολωνία δεν ανέφεραν κατασχέσεις αλιευμάτων ή εργαλείων.

Τέλος, με βάση τις συμπληρωματικές πληροφορίες που υπέβαλαν ορισμένα κράτη μέλη, μπορούν να διατυπωθούν οι εξής παρατηρήσεις: οι διαδικασίες (διοικητικές και ποινικές) που εφαρμόζονται για την επιβολή κυρώσεων σε περιπτώσεις παραβάσεων των κανόνων της ΚΑλΠ είναι γενικά χρονοβόρες. Κατά μέσον όρο, φαίνεται ότι απαιτούνται 8 ως 12 μήνες μέχρι την πλήρη ολοκλήρωση της διαδικασίας. Οι ποινικές διαδικασίες είναι γενικά οι πιο χρονοβόρες (αποκλειστικά ποινικές διαδικασίες κινούνται στο Βέλγιο, την Ιρλανδία, τις Κάτω Χώρες, τη Σουηδία, το Ηνωμένο Βασίλειο και στην Φινλανδία).

Παρόλο που οι υπηρεσίες της Επιτροπής έχουν κατ' επανάληψη ζητήσει λεπτομέρειες, έχουν συλλεχθεί λίγες μόνο πληροφορίες σχετικά με τα είδη τα οποία αφορούν οι σοβαρές παραβάσεις (γενικά τα είδη για τα οποία εφαρμόζονται προγράμματα αποκατάστασης ή εθνικά περιοριστικά μέτρα και τα είδη υψηλής εμπορικής αξίας και για τις περιοχές όπου διαπράχθηκαν σοβαρές παραβάσεις). Καθίσταται προφανές ότι τα κράτη μέλη διαπιστώνουν τις περισσότερες παραβάσεις εντός των ΑΟΖ τους, αλλά προς το παρόν, δεν είναι δυνατός ο ακριβής προσδιορισμός των ζωνών ICES.

7. Μελλοντικές εξελίξεις και τελικές παρατηρήσεις

Με βάση τη δέσμευση που έχει αναλάβει η Επιτροπή όπως αναφέρεται στις προηγούμενες ανακοινώσεις της, η Επιτροπή οργάνωσε σειρά διαβουλεύσεων με τα κράτη μέλη για να συγκεντρώσει εισηγήσεις σχετικά με τρόπους πιθανής βελτίωσης του περιεχομένου της ανακοίνωσης. Η Επιτροπή οργάνωσε αρχικά μια συνάντηση των Γενικών Διευθυντών Αλιείας στις 30 Σεπτεμβρίου 2005. Η συνάντηση αυτή επέτρεψε στους συμμετέχοντες να συζητήσουν ανοικτά για τους στόχους της ανακοίνωσης σχετικά με τις σοβαρές παραβάσεις και τα αποτελέσματα που έχουν επιτευχθεί μέχρι σήμερα. Επικράτησε γενικά η άποψη ότι η ανακοίνωση αποτελεί χρήσιμο εργαλείο αξιολόγησης όσον αφορά την επιβολή της εφαρμογής των κοινοτικών κανόνων. Ωστόσο, διαπιστώθηκε ότι υφίσταται ανάγκη βελτίωσης του περιεχομένου της, ιδίως για να αποφευχθούν οι λανθασμένες ερμηνείες των αριθμών που περιλαμβάνονται στους πίνακες. Τονίστηκε ιδιαίτερα η σημασία που έχει η συμπερίληψη ορισμένων στοιχείων αναφοράς στο πλαίσιο της παράβασης, όπως λόγου χάρη το μέγεθος του σκάφους, ο τύπος των αλιευμάτων και, γενικότερα, οι οικονομικές πτυχές.

Συμφωνήθηκε ωστόσο ότι ο μορφότυπος της ανακοίνωσης για το 2004 θα παρέμενε αμετάβλητος.

Ένα άλλο ζήτημα ουσιαστικής σημασίας αφορά τον κατάλογο των παραβάσεων: θεωρείται γενικά ότι οι τύποι δεν προσδιορίζονται επαρκώς, κατάσταση που οδηγεί σε διαφορετικές ερμηνείες στα διάφορα κράτη μέλη.

Εξετάσθηκε επίσης η δυνατότητα απλούστευσης των υποχρεώσεων υποβολής έκθεσης.

Τα θέματα που συζητήθηκαν με τους Γενικούς Διευθυντές εξετάσθηκαν στη συνέχεια στο πλαίσιο ομάδας εμπειρογνωμόνων στον τομέα του ελέγχου που συγκάλεσε η Επιτροπή στις 8 Νοεμβρίου 2005. Με την ευκαιρία αυτή, τα κράτη μέλη είχαν τη δυνατότητα να σχολιάσουν τους πίνακες που κατάρτισαν οι υπηρεσίες της Επιτροπής.

Λαμβάνοντας σοβαρά υπόψη τα σχόλια των κρατών μελών, η Επιτροπή δεσμεύτηκε να βελτιώσει το κείμενο της ανακοίνωσης την οποία θεωρεί ως χρήσιμο εργαλείο για μεγαλύτερη διαφάνεια και αποτελεσματικότερη επιβολή της εφαρμογής των κανόνων. Συμφωνεί με την άποψη των κρατών μελών όσον αφορά την ανάγκη αναθεώρησης του καταλόγου των «σοβαρών παραβάσεων», ιδίως σε σχέση με την κατάρτιση του «καταλόγου των κυρώσεων» που προβλέπεται στο άρθρο 25 παράγραφος 4 του κανονισμού (ΕΚ) αριθ. 2371/2002 του Συμβουλίου. Η Επιτροπή θα επιδιώξει επίσης να μειώσει όσον είναι δυνατόν τις υποχρεώσεις υποβολής εκθέσεων των κρατών μελών.

Ωστόσο, για να βελτιωθεί το περιεχόμενο της επόμενης ανακοίνωσης για τις σοβαρές παραβάσεις, θα ζητηθεί από τα κράτη μέλη να υποβάλλουν στην Επιτροπή μια σειρά στοιχείων, ιδίως σχετικά με τις οικονομικές επιπτώσεις που έχουν σε κάθε παραβάτη οι επιβαλλόμενες κυρώσεις, συμπεριλαμβανομένης και της απαγόρευσης εξάσκησης επαγγελματικής δραστηριότητας σε σχέση με τον κύκλο εργασιών του. Στην πραγματικότητα, μόνο με την ανάλυση των στοιχείων αυτών μπορούν να εκτιμηθούν οι αποτρεπτικές επιπτώσεις των κυρώσεων.

Θα ζητηθεί επίσης από τα κράτη μέλη να προσδιορίσουν ποιες από τις περιπτώσεις αφορούν παραβάσεις των κανόνων της ΚΑλΠ και ποιες των εθνικών κανόνων καθώς και ποιες διαπράχθηκαν από επαγγελματίες ή από μη επαγγελματίες αλιείς.

Όσον αφορά την παρούσα ανακοίνωση, αφού υπογραμμιστεί για άλλη μια φορά το γεγονός ότι είναι μάλλον δύσκολη η ερμηνεία των αριθμών που περιλαμβάνουν οι πίνακες χωρίς σχόλια από τα κράτη μέλη, η Επιτροπή συμπεραίνει ότι η κατάσταση δεν έχει πράγματι βελτιωθεί σε σχέση με τα προηγούμενα έτη.Παρά το γεγονός ότι οι στατιστικές δείχνουν ότι επιβλήθηκαν κυρώσεις σε ποσοστό μεγαλύτερο από το 10% των σκαφών, το ποσό που καταβλήθηκε από τον κλάδο της αλιείας ως αποτέλεσμα των κυρώσεων οι οποίες επιβλήθηκαν το 2004 (13,8 εκατ. ευρώ[8]) αντιστοιχεί περίπου στα 2 χιλιοστά της αξίας εκφορτώσεων[9] του 2003. Το ποσό αυτό εμπεριέχει τον κίνδυνο να θεωρηθούν ενδεχομένως τα επιβληθέντα πρόστιμα για παραβάσεις των κανόνων της ΚΑλΠ από τον κλάδο της αλιείας ως συνήθης λειτουργική δαπάνη της επιχείρησης χωρίς να αποτελέσουν πραγματικό κίνητρο συμμόρφωσης.Επιπλέον, η ανάλυση των δεδομένων του παραρτήματος IV δείχνει ότι τα περισσότερα από τα επιβληθέντα πρόστιμα στους παραβάτες είναι σαφώς ανεπαρκή για να έχουν μια πραγματική αποτρεπτική επίδραση.

Συνεπώς, η Επιτροπή καλεί τα κράτη μέλη να τροποποιήσουν τις νομοθεσίες τους αναλόγως. Στο πλαίσιο αυτό, η Επιτροπή προτείνει, κατά γενικό κανόνα, να λαμβάνεται υπόψη από τις αρχές κατά την επιβολή προστίμου η αξία των αλιευμάτων επί του σκάφους

Επιπλέον, παρόλο που τα κράτη μέλη είναι ελεύθερα να θεσπίζουν τις διαδικασίες που κρίνουν ως τις πλέον κατάλληλες, η Επιτροπή επιθυμεί να επαναλάβει την άποψή της ότι μια διοικητική κύρωση, όπως η ανάκληση της άδειας αλιείας ή η αναστολή της εξάσκησης επαγγελματικής δραστηριότητας, αποτελεί αποτελεσματικότατο εργαλείο αύξησης της συμμόρφωσης προς τους κανόνες της ΚΑλΠ επειδή μπορεί να εφαρμοστεί άμεσα. Ορισμένα κράτη μέλη χρησιμοποιούν σήμερα αυτήν την δυνατότητα, που ήταν μέχρι πρότινος άγνωστη στο πλαίσιο της νομοθεσίας τους, αλλά είναι λυπηρό το γεγονός ότι η πλειοψηφία των κρατών μελών δεν χρησιμοποιεί ακόμη το εν λόγω εργαλείο, τουλάχιστον στις περιπτώσεις που η παράβαση των κανόνων δεν είναι τόσο σοβαρή που να δικαιολογεί την επιβολή ποινικών κυρώσεων.

Κατάλογος των συνημμένων πινάκων

I Αριθμός περιπτώσεων που διαπιστώθηκαν ανά τύπο παράβασης και ανά κράτος μέλος

II Αριθμός περιπτώσεων που διαπιστώθηκαν ανά εθνικότητα του παραβάτη και ανά κράτος μέλος

III Αριθμός περιπτώσεων στις οποίες επιβλήθηκαν πρόστιμα ανά τύπο παράβασης και ανά κράτος μέλος

IV Μέσο πρόστιμο ανά τύπο παράβασης και ανά κράτος μέλος

V Αριθμός κατασχέσεων ανά τύπο παράβασης και ανά κράτος μέλος

VI Αριθμός αναστολής άδειας ανά τύπο παράβασης και ανά κράτος μέλος

VII Ποσό που καταβλήθηκε από τον κλάδο της αλιείας κάθε κράτους μέλους συνεπεία σοβαρών παραβάσεων.

VIII Ποσό που καταβλήθηκε από τον κλάδο της αλιείας ανά κράτος μέλος συνεπεία σοβαρών παραβάσεων και αξία εκφορτώσεων το 2003 ανά κράτος μέλος

[pic]

[pic]

[pic]

[pic]

[pic]

[pic]

[pic]

VIII ΠΟΣΟ ΠΟΥ ΚΑΤΑΒΛΗΘΗΚΕ ΑΠΟ ΤΟΝ ΚΛΑΔΟ ΤΗΣ ΑΛΙΕΙΑΣ ΤΟ 2004 ΑΝΑ ΚΡΑΤΟΣ ΜΕΛΟΣ ΣΥΝΕΠΕΙΑ ΣΟΒΑΡΩΝ ΠΑΡΑΒΑΣΕΩΝ ΚΑΙ ΑΞΙΑ ΕΚΦΟΡΤΩΣΕΩΝ ΤΟ 2003 ΑΝΑ ΚΡΑΤΟΣ ΜΕΛΟΣ

ΚΡΑΤΟΣ ΜΕΛΟΣ | ΠΟΣΟ ΠΟΥ ΚΑΤΑΒΛΗΘΗΚΕ ΑΠΟ ΤΟΝ ΚΛΑΔΟ ΤΗΣ ΑΛΙΕΙΑΣ ΤΟ 2004 | ΑΞΙΑ ΕΚΦΟΡΤΩΣΕΩΝ ΤΟ 2003[10] | % |

Βέλγιο | 2.050 | 78.000.000 | 0,0026 |

Δημοκρατία της Τσεχίας | Δ.Υ. | Δ.Υ. | Δ.Υ. |

Δανία | 42.910 | 390.000.000 | 0,011 |

Γερμανία | 29.603 | 81.000.000 | 0,036 |

Εσθονία | 238 | Δ.Υ. | Δ.Υ. |

Ελλάδα | 284.850 | 267.000.000 | 0,10 |

Ισπανία | 5.084.061 | 1.873.000.000 | 0,27 |

Γαλλία | 116.825 | 823.000.000 | 0,014 |

Ιρλανδία | 44.451 | 253.000.000 | 0,017 |

Ιταλία | 6.456.507 | 1.012.000.000 | 0,64 |

Κύπρος | 5.820 | Δ.Υ. | Δ.Υ. |

Λιθουανία | Δ.Υ. | Δ.Υ. | Δ.Υ. |

Λετονία | 28.118 | Δ.Υ. | Δ.Υ. |

Λουξεμβούργο | Δ.Υ. | Δ.Υ. | Δ.Υ. |

Ουγγαρία | Δ.Υ. | Δ.Υ. | Δ.Υ. |

Μάλτα | Δ.Υ. | Δ.Υ. | Δ.Υ. |

Κάτω Χώρες | 16.410 | 313.000.000 | 0,005 |

Αυστρία | Δ.Υ. | Δ.Υ. | Δ.Υ. |

Πολωνία | 39.269 | Δ.Υ. | Δ.Υ. |

Πορτογαλία | 269.176 | 205.000.000 | 0,13 |

Σλοβενία | Δ.Υ. | Δ.Υ. | Δ.Υ. |

Σλοβακία | Δ.Υ. | Δ.Υ. | Δ.Υ. |

Φινλανδία | Δ.Υ. | 19.000.000 | Δ.Υ. |

Σουηδία | 9.652 | 95.000.000 | 0,01 |

Ηνωμένο Βασίλειο | 1.349.236 | 666.000.000 | 0,20 |

Σύνολο ΕΕ | 13.779.175 | 6.075.000.000 | 0,22 |

[1] ΕΕ L 167 της 02.07.1999, σ. 5

[2] Άρθρο 25 του κανονισμού 2371/2002.

[3] ΕΕ L 328 της 22.12.1999, σ. 62

[4] COM(2001) 650 της 12.11.2001.

[5] COM(2002) 687 της 05.12.2002.

[6] COM(2003) 782 της 15.12.2003.

[7] COM (2005) 207 της 30.05.2005

[8] Λεπτομέρειες παρατίθενται στο παράρτημα VII.

[9] Η συνολική αξία εκφορτώσεων στην Ευρωπαϊκή Ένωση το 2003 ανέρχεται σε 6.075 εκατ. ευρώ (Eurostat, γεγονότα και στοιχεία ΚΑλΠ, 1990-2004, έκδοση 2005).

[10] Eurostat, Στατιστικά στοιχεία αλιείας 1990-2004, έκδοση 2005